Man vas oor heroïen van R48 miljoenArgieffoto ŉ Man van Pakistan is Maandagoggend by ŉ huis in Booysens, Johannesburg, in hegtenis geneem nadat die polisie heroïen ter waarde van R48 miljoen opgespoor het. “Die man was glo op pad om die dwelms na ŉ ander plek te neem, toe ons toegeslaan het,” het Paul Ramaloko, die woordvoerder van die Valke, gesê. “Ons het beslag gelê op 40kg heroïen met ŉ geskatte straatwaarde van R1.2 miljoen per kilogram.” Ramaloko het gesê die dwelms is in die land in gesmokkel, maar wou nie bekend maak van watter land dit gesmokkel word nie, aangesien dit die ondersoek kan belemmer. Die verdagte is glo deel van ŉ internasionale dwelmsmokkelnetwerk. Twee ongelisensieerde vuurwapens is ook by die huis gevind. Die man sal na verwagting Dinsdag in die Johannesburg-landdroshof verskyn op aanklagte van dwelmhandel. Die polisie verwag meer inhegtenisnemings. – SAPA